Návrh

Všeobecne záväzné nariadenie

č. .../2011

o chove, vodení a držaní psov na území mesta Žilina

Mesto Žilina, na základe samostatnej pôsobnosti podľa článku 68 Ústavy Slovenskej republiky a podľa § 6 ods. 1 zákona  č. 369/1990 Zb. o obecnom zriadení v znení neskorších zmien a doplnkov, podľa § 4 ods. 2 písm. g), n) zákona  č. 369/1990 Zb. o obecnom zriadení v znení neskorších zmien a doplnkov  a podľa § 3, § 4 ods. 5, § 5 ods. 1 a § 6 ods. 3 zákona č. 282/2002 Z. z., ktorým sa upravujú niektoré podmienky držania psov vydáva toto

všeobecne záväzné nariadenie o chove, vodení a držaní psov na území mesta Žilina.

Článok 1
Úvodné ustanovenia

1.	Účelom tohto VZN je vykonanie niektorých ustanovení zákona č. 282/2002 Z.z.
2.	Toto nariadenie sa nevzťahuje na služobných psov používaných podľa osobitných predpisov.

Článok 2
Vymedzenie základných pojmov

1.	Držiteľom psa je každá fyzická alebo právnická osoba, ktorá je vlastníkom psa, alebo má psa v dočasnej držbe a nakladá s ním ako s vlastným (ďalej len “držiteľ psa).
2.	Chovateľom psa je osoba, ktorej starostlivosť je cielená na jeho praktické využitie, na rozmnožovanie.
3.	Za verejne prístupné miesta na účely tohto všeobecne záväzného nariadenia sa považujú miesta, ktoré slúžia na verejné užívanie a miesta inak verejnosti prístupné, najmä ulice, námestia, chodníky, podchody, mosty, schodiská, parkoviská, zastávky MHD, parky, sídlisková zeleň, areály škôl, zdravotníckych, administratívnych a obdobných zariadení, detské a školské ihriská, pietne miesta, lesoparky, vodné toky a ich nábrežia, vestibuly alebo verejnosti prístupné časti budov, čiže priestory a priestranstvá, ktoré sú prístupné každému bez obmedzenia, teda slúžia na všeobecné užívanie a to bez ohľadu na vlastníctvo týchto miest.

Článok 3
Evidencia psov

1.	Evidenciu vedie príslušný odbor Mestského úradu v Žiline, ktorý okrem evidencie uvedenej v Zákone 282/2002 Z.z. § 3 ods. 3 uvedie aj:
-	 telefónny resp. e-mailový kontakt na majiteľa zvieraťa.
2.	Známka je neprenosná na iného psa. Odcudzenie, zničenie, alebo stratu známky je držiteľ psa povinný oznámiť do 14 dní na príslušný odbor na Mestskom úrade v Žiline a príslušné oddelenie je povinné držiteľovi psa za  úhradu  1,65 €  vydať náhradnú známku.
3.	Údaje o tom, že sa stal pes nebezpečným sa zaznamenávajú do evidencie. O skutočnosti, že pes pohrýzol človeka bez toho, aby bol sám napadnutý alebo vyprovokovaný, ak sa nepoužil  v nutnej obrane alebo v krajnej núdzi musí byť vykonaný záznam (Mestskou políciou, Policajným zborom Slovenskej republiky, lekárom). Na základe tohto záznamu Mestský úrad vydá držiteľovi psa známku “nebezpečný pes“, namiesto evidenčnej známky.

Článok 4
Vodenie psov

1.	Osoba, ktorá psa vedie alebo nad ním vykonáva dohľad, je povinná na požiadanie kontrolných orgánov, uvedených v tomto nariadení, preukázať totožnosť psa evidenčnou známkou.
2.	Každý pes musí byť riadne a viditeľne označený evidenčnou známkou. 
3.	Vodiť psa na verejne prístupné miesta a na miesta so zákazom voľného pohybu psov možno len na vôdzke, bezpečne pripevnenej na obojku alebo na prsnom postroji. Pevnosť vôdzky a jej dĺžka musí byť primeraná psovi a situácií tak, aby bolo možné psa ovládať v každej situácií.
4.	Psa nie je prípustné:
a)	vodiť na miesta, kde je vstup so psom zakázaný, okrem vodiaceho psa,
b)	nechať voľne pohybovať sa na verejne prístupných miestach a na miestach, kde je voľný pohyb psa zakázaný,
c)	ponechať samého bez uviazania na verejne prístupných miestach,
d)	vodiť pri jazde bicyklom.

Článok 5
Vymedzenie miest kde je voľný pohyb psa zakázaný a kde je vstup so psom zakázaný

1.	Zákaz voľného pohybu psa neplatí v nehnuteľnostiach držiteľa psa, pokiaľ sú bezpečne ohradené tak, aby bolo zabránené jeho úniku a na voľných plochách extravilánu mesta, pričom na poľnohospodársky obrábaných plochách len po zbere úrody.
2.	Voľný pohyb psa je zakázaný bez prítomnosti jeho držiteľa, resp. ním poverenej osoby, ktorá psa vedie, netýka nehnuteľností držiteľa psa, pokiaľ sú bezpečne ohradené tak, aby bolo zabránené jeho úniku .
3.	Voľný pohyb psov v prípade mimoriadneho veterinárneho nariadenia je zakázaný na celom území mesta.
4.	Zakazuje sa nechať voľne pohybovať psa na verejne prístupných miestach a spoločných priestoroch obytných domov, okrem  miest na to vyhradených a vyznačených (s výnimkou vodiaceho a služobného psa počas zákroku).
5.	Zakazuje sa vstup so psom:
a)	na verejné detské ihriská a pieskoviská bez výnimky, do verejných budov, cintoríny, školské, kultúrne a sociálne zariadenia,
b)	do športových zariadení, obchodov a zariadení pre poskytovanie služieb, ak vlastník, správca alebo užívateľ nerozhodol inak,
c)	ďalšie miesta viditeľne označené grafickou značkou alebo značkou “vstup so psom zakázaný“.
6.	Zákaz vstupu sa nevzťahuje na vodiaceho psa a služobného psa počas zákroku.

Článok 6
Znečisťovanie verejných priestranstiev psom

1.	Osoba, ktorá vedie psa je povinná bezodkladne odstrániť výkaly, ktorými pes znečistil verejné priestranstvo a uložiť na určené miesto. Určeným miestom je nádoba na  komunálny  odpad,  nádoba na uličné smeti, prípadne špeciálna označená nádoba  určená na výkaly psov. 
2.	Držiteľ psa alebo ten, kto  psa vedie, je povinný mať pri sebe vhodnú pomôcku alebo vrecúško (mikroténové, igelitové, papierové a pod.) na odstránenie psích výkalov, ktorými pes znečistil verejné priestranstvo a na vyžiadanie mestskej polície sa nimi preukázať. 

Článok 7
Priestupky a sankcie

1.	 Priestupku1 sa dopustí držiteľ psa, ak
a) neoznámi obci, v ktorej pes je evidovaný alebo má byť evidovaný, každú zmenu skutočností a údajov, ktoré sa zapisujú do evidencie, do 30 dní od ich zmeny, 
b) neprihlási psa do evidencie, 
c) umožní, aby psa viedla osoba, ktorá nespĺňa podmienky ustanovené v § 4 ods. 1 a 2 zákona 282/2002 Z.z., 
d) neohlási, že pes pohrýzol človeka bez toho, aby bol sám napadnutý alebo vyprovokovaný, ak sa nepoužil v krajnej núdzi alebo v nutnej obrane, 
e) neoznámi odcudzenie, zničenie alebo stratu známky, 
f) nezabráni voľnému pohybu psa okrem priestorov na to určených.
2.	Priestupku2 sa dopustí ten, kto vedie psa, ak
a) neohlási svoje meno, priezvisko a adresu trvalého pobytu a meno, priezvisko a adresu trvalého pobytu držiteľa psa osobe, ktorú pes pohrýzol, 
b) nezabráni útoku psa na človeka alebo zviera alebo nezabráni inému spôsobu ich ohrozovania psom, 
c) neohlási, že pes pohrýzol človeka bez toho, aby bol sám napadnutý alebo vyprovokovaný, ak sa nepoužil v krajnej núdzi alebo v nutnej obrane, 
d) nepreukáže známkou totožnosť psa, 
e) nerešpektuje zákaz vstupu so psom alebo zákaz voľného pohybu psa, 
f) neodstráni bezprostredne výkaly, ktorými pes znečistil verejné priestranstvo.
__________________
1 § 7 ods. 1 zákona č. 282/2002 Z.z.
2 § 7 ods. 2 zákona č. 282/2002 Z.z.
3.	Za priestupok podľa odseku 1 a odseku 2 písm. a) až c) možno uložiť pokutu do 165 € a za priestupok podľa odseku 2 písm. d) až f) možno uložiť pokutu do 65 €.
4.	Priestupkom fyzických osôb v zmysle § 48 zák. 372/1990 Zb. o priestupkoch v znení neskorších predpisov, je aj porušenie povinností, ktoré sú uvedené v tomto VZN a nie sú ako priestupok definované v osobitných predpisoch. 
5.	Na základe ust. § 13 ods. 9 a 10 zákona č. 369/1990 Zb. o obecnom zriadení v znení neskorších predpisov, je primátor mesta Žilina oprávnený uložiť právnickej, alebo fyzickej osobe oprávnenej na podnikanie za porušenie povinností vyplývajúcich z tohto všeobecne záväzného nariadenia pokutu až do výšky 6638 €.

Článok 8
Záverečné ustanovenia

1.	Odchyt psa, ktorý sa bez kontroly a dozoru držiteľa pohybuje po priestranstvách voľne dostupných verejnosti a ktorého držiteľ nie je známy vykonáva Mestská polícia.
2.	Odchytené psy budú prevezené a umiestnené v záchytnej stanici. 
3.	Kontrolu dodržiavania tohto nariadenia vykonáva mesto Žilina prostredníctvom Mestskej polície, ktorá je  oprávnená ukladať a vyberať pokuty v zmysle zákona č. 372/1990 Zb. v znení neskorších predpisov s poukazom na § 7 zákona č. 282/2002 Z.z. Kontrolu vykonávajú taktiež poverení zamestnanci Mestského úradu v Žiline, poslanci Mestského zastupiteľstva a členovia komisií MsZ v Žiline, hlavný kontrolór Mesta Žilina.
4.	Týmto všeobecným záväzným nariadením sa ruší všeobecne záväzné nariadenie č. 4/2008 o podmienkach vodenia psov na území mesta Žilina.
5.	Schválené Mestským zastupiteľstvom v Žiline dňa............
6.	Toto všeobecne záväzné nariadenie nadobúda účinnosť 15. dňom vyvesenia na úradnej tabuli mesta, t.j..............

								.................................................
									Igor Choma
								          primátor mesta